b"\n_START_ARTICLE_\nEurajoki\n_START_SECTION_\nSijainti ja liikenne\n_START_PARAGRAPH_\nEurajoen naapurikunnat ovat Eura, Nakkila, Pori ja Rauma. Eurajoen kirkonkyl\xc3\xa4st\xc3\xa4 on matkaa l\xc3\xa4himp\xc3\xa4\xc3\xa4n kaupunkiin, Raumalle, 15 kilometri\xc3\xa4 ja Poriin 35 kilometri\xc3\xa4. Kunnan halki kulkevat valtatie 8 sek\xc3\xa4 Kokem\xc3\xa4en ja Rauman v\xc3\xa4linen rautatie. Parhaillaan Olkiluotoon rakennetaan kolmatta ydinvoimalaa, joka oli alun perin tarkoitus ottaa k\xc3\xa4ytt\xc3\xb6\xc3\xb6n vuonna 2009. Eurajoelle oli suunnitteilla my\xc3\xb6s nelj\xc3\xa4s ydinvoimala, mutta voimalaitosyhti\xc3\xb6 luopui hankkeesta vuonna 2015.\n_START_SECTION_\nN\xc3\xa4ht\xc3\xa4vyydet ja palvelut\n_START_PARAGRAPH_\nEurajoen tunnettu n\xc3\xa4ht\xc3\xa4vyys on Teollisuuden Voiman omistama Olkiluodon ydinvoimalaitos vierailukeskuksineen. Voimalassa ovat parhaillaan k\xc3\xa4ynniss\xc3\xa4 kolmannen voimalaitosyksik\xc3\xb6n rakennusty\xc3\xb6t, jotka valmistuvat aikaisintaan vuonna 2020. Olkiluodon vierailukeskuksessa on vuosittain yli 20\xc2\xa0000 k\xc3\xa4vij\xc3\xa4\xc3\xa4._NEWLINE_Vuonna 1985 rakennetussa Eurajoen vesitornissa on 40-metrinen Foucault'n heiluri. Opetustarkoituksensa lis\xc3\xa4ksi se on matkailukohde jonne j\xc3\xa4rjestet\xc3\xa4\xc3\xa4n opastettuja kierroksia. Lis\xc3\xa4ksi vesitornilla on n\xc3\xa4k\xc3\xb6alatasanne josta n\xc3\xa4kyy hyvin muun muassa Olkiluodon ydinvoimalaitos ja Vuojoen kartano. Eurajoella on my\xc3\xb6s vuonna 1964 rakennettu radio- ja televisiol\xc3\xa4hetin, Pinkj\xc3\xa4rven retkeilyalue Eurajoen ja Luvian rajalla._NEWLINE_Eurajoella on seitsem\xc3\xa4n koulua, lukio, kaksi p\xc3\xa4iv\xc3\xa4kotia (Majakka keskustassa ja Mets\xc3\xa4t\xc3\xa4hti Lapijoella), vanhainkoti, kirjasto, Lavilan makasiini, j\xc3\xa4\xc3\xa4halli, Eurajoen kristillinen opisto ja kolme nuortentaloa: Lapijoella, Irjanteella sek\xc3\xa4 Eurajoen keskustassa. Keskustassa on Walkers-nuorisoillanviettokahvila, j\xc3\xa4\xc3\xa4halli ja keilahalli. Eurajoen keskustassa on kaksi ruokakauppaa, S-market ja K-Supermarket (Eurajoen portti) sek\xc3\xa4 liikekeskus, jossa on useita liikkeit\xc3\xa4. Teollisuusalueita on kaksi, K\xc3\xb6yk\xc3\xa4ll\xc3\xa4 ja Kuusim\xc3\xa4kel\xc3\xa4ss\xc3\xa4. Teollisuusalueet ovat laajentuneet kovaa tahtia Lapijoelle p\xc3\xa4in ja Kuusim\xc3\xa4kel\xc3\xa4 my\xc3\xb6s Lapin suuntaan. Eurajoki on tunnettu kunnan monenlaisista virkistysalueista. Kunnassa on muun muassa Lahdenper\xc3\xa4n virkistysalue, Pinkj\xc3\xa4rven virkistysalue ja Verkkokarin virkistysalue._NEWLINE_Eurajoella toimii kes\xc3\xa4-hein\xc3\xa4kuussa Kuivalahden kes\xc3\xa4teatteri, jossa suurin osa n\xc3\xa4yttelij\xc3\xb6ist\xc3\xa4 on eurajokisia. Elokuussa j\xc3\xa4rjestet\xc3\xa4\xc3\xa4n Eurajoen markkinat. Markkinoilla valitaan joka vuosi kartanoherra ja kartanorouva. Eurajoen markkinoita j\xc3\xa4rjestettiin 28 vuotta aivan kunnan keskustassa, mink\xc3\xa4 j\xc3\xa4lkeen markkinat siirrettiin ahtauden vuoksi hiukan sivummalle.v\n_START_SECTION_\nUrheilu\n_START_PARAGRAPH_\nEurajoen keskustassa on yli 5 kilometri\xc3\xa4 valaistua kuntorataa, luontopolku ja kiintorastiverkosto. Kunnassa on my\xc3\xb6s j\xc3\xa4\xc3\xa4halli, hiekkatekonurmikentt\xc3\xa4, urheilukentt\xc3\xa4, harjoitusravirata, autoilumoottorirata sek\xc3\xa4 tenniskentti\xc3\xa4._NEWLINE_Eurajoella on seitsem\xc3\xa4n urheiluseuraa, joissa j\xc3\xa4seni\xc3\xa4 on yli 2000. Eurajoen Veikot, joka on seuroista suurin, on keskittynyt yleisurheiluun, suunnistukseen, pes\xc3\xa4palloon sek\xc3\xa4 hiihtoon. Joukkueseuroista vahvimpia on Eurajoen L\xc3\xa4tk\xc3\xa4, jolla on useita juniorijoukkueita. FC Eurajoki py\xc3\xb6ritt\xc3\xa4\xc3\xa4 my\xc3\xb6s laajaa juniorijalkapallotoimintaa. Lentopalloa voi pelata Eurajoen Kisassa muun muassa keskustassa, Huhdan koululla ja Lapijoella sek\xc3\xa4 Eurajoen Pallossa. Keilailua voi harrastaa Eurajoen Ydinkeilaajissa. Eurajoen Voimistelijoilla on sis\xc3\xa4liikuntaa muun muassa nuorisotaloissa ja koulujen liikuntatiloissa. Kuntokeskus Flamingossa voi harrastaa kuntosaliharjoittelua ja sis\xc3\xa4py\xc3\xb6r\xc3\xa4ily\xc3\xa4. Eurajoen autoilumoottoriradalla Koivuniemell\xc3\xa4 j\xc3\xa4rjestet\xc3\xa4\xc3\xa4n kaksi kertaa vuodessa jokamiesluokan autokilpailut. Moottoriautoradalla j\xc3\xa4rjestet\xc3\xa4\xc3\xa4n my\xc3\xb6s harjoittelukilpailuja. Eurajoella on oma ravirata jossa pidet\xc3\xa4\xc3\xa4n harjoitusravikilpailuja.\n_START_SECTION_\nHistoria ja kulttuuri\n_START_PARAGRAPH_\nL\xc3\xa4hell\xc3\xa4 Eurajoen suuta ovat Liinmaan linnoituksen vallit, joiden arvellaan olevan per\xc3\xa4isin 1300-luvulta._NEWLINE_Keskeinen vaikuttaja Eurajoen historiassa on ollut Vuojoen kartano, jonka nykyisen empiretyylisen p\xc3\xa4\xc3\xa4rakennuksen on suunnitellut Carl Ludvig Engel. 1900-luvulle asti kartano muodosti suuren osan koko nykyisest\xc3\xa4 Eurajoesta k\xc3\xa4sitt\xc3\xa4neen yksityisen maaomaisuuden, johon kuului muun muassa vuosina 1912\xe2\x80\x931918 toiminnassa ollut Vuojoen mets\xc3\xa4rata. Vuonna 1933 kartano siirtyi Eurajoen kunnalle ja oli vuosina 1936\xe2\x80\x932003 vanhainkotina.  2000-luvulla Eurajoen kunnan omistuksessa edelleen oleva kartano on restauroitu kokous-, koulutus- ja kulttuurikeskukseksi ja ravintolaksi ja siell\xc3\xa4 on nyky\xc3\xa4\xc3\xa4n my\xc3\xb6s majoitusmahdollisuutta ja Posiva Oyn:n toimitiloja._NEWLINE_Eurajoen kirkko on rakennettu vuonna 1803. Arkkitehtuuriltaan se edustaa uusklassismia. Kirkkoa on korjattu 1800-luvun loppupuolella ja 1900-luvun alussa. Se tunnetaan my\xc3\xb6s nimell\xc3\xa4 Kustaa II Aadolfin kirkko, ja sinne mahtuu noin tuhat henke\xc3\xa4. Irjanteella j\xc3\xa4rjestet\xc3\xa4\xc3\xa4n kerran kes\xc3\xa4ss\xc3\xa4 motoristikirkkotapahtuma, joka ker\xc3\xa4\xc3\xa4 useita satoja py\xc3\xb6r\xc3\xa4ilij\xc3\xb6it\xc3\xa4 kirkkoon._NEWLINE_Irjanteen kyl\xc3\xa4ss\xc3\xa4 on vuodelta 1731 per\xc3\xa4isin oleva pienempi Irjanteen kirkko, jonne mahtuu noin 200 henke\xc3\xa4. Se on muodoltaan pitk\xc3\xa4kirkko, ja sen barokkityylinen kellotapuli on rakennettu vuonna 1758. Irjanteen kirkko on Satakunnan vanhin puukirkko. Irjanteella on my\xc3\xb6s kappeli._NEWLINE_Viime sotien j\xc3\xa4lkeen Eurajoelle asutettiin R\xc3\xa4is\xc3\xa4l\xc3\xa4n siirtov\xc3\xa4ke\xc3\xa4._NEWLINE_Apteekkimuseo sijaitsee Eurajoen kristillisen opiston tiloissa._NEWLINE_Eurajoen Nuorisosoittokunta on perustettu vuonna 1972. Ensimm\xc3\xa4isin\xc3\xa4 kapellimestareina toimivat Esa Laihonen ja Markku Lehtihalme._NEWLINE_Eurajoen vaakunan on suunnitellut Gustaf von Numers, ja se vahvistettiin vuonna 1950.\n_START_SECTION_\nRuokakulttuuri\n_START_PARAGRAPH_\nEurajoen pit\xc3\xa4j\xc3\xa4ruoiksi nimettiin 1980-luvulla perunoista ja suolasilakasta keitetty sualpualikka, voisoosi, hapanleip\xc3\xa4, kirnupiim\xc3\xa4 ja maripuuro.\n_START_SECTION_\nTalous\n_START_PARAGRAPH_\nEurajoen kunnassa sijaitsee Olkiluodon ydinvoimalaitos. Eurajoen kunnallisvero on 18,0 prosenttia vuonna 2018 ja kunta on k\xc3\xa4yt\xc3\xa4nn\xc3\xb6ss\xc3\xa4 velaton. Ty\xc3\xb6tt\xc3\xb6mien ty\xc3\xb6ntekij\xc3\xb6iden osuus ty\xc3\xb6voimasta toukokuussa 2018 oli 5,6%. Ydinvoimalaitoksesta saatavat verotulot vaikuttavat kunnan talouteen. Vuonna 2012 suurin verotulo tuli sill\xc3\xa4 hetkell\xc3\xa4 Olkiluoto 3 -ydinvoimalan rakennusty\xc3\xb6maalla ty\xc3\xb6skentelevien ansiotuloverotuksesta."